Helsingin moskeija-suunnitelmat eivät kaadu kaupunkiympäristölautakunnan kielteiseen kantaan, sanoo hankkeen johtaja Pia Jardi.

Lautakunta päätti eilen yksimielisesti, ettei se puolla alueen varaamista moskeijan ja monitoimikeskuksen suunnittelemista varten.

– Kaiken poliittisen keskustelun jälkeen, tällaista päätöstä osattiin odottaa. Minkäs sille voi, toteaa Jardi.

Lautakunta perustelee päätöstään muun muassa sillä, että rahoituksen alkuperässä on liian paljon avoimia kysymyksiä.

– Poliitikothan ovat oikeutettuja perustelemaan päätöksiään ihan miten vaan. Sinänsä perustelu on kuitenkin mielenkiintoinen, koska varausehtojen mukaan meidän täytyy toimittaa rahoituksesta todisteet tietyn ajan kuluessa, sanoo Jardi.

Yle

Jardin mukaan suurin osa nykyisistä Helsingissä olevista muslimien rukoushuoneista on myös rahoitettu aikoinaan ulkomaisella rahalla. Hänen mukaan moskeija-hankkeen rahoitus ei siis merkittävällä tavalla eroa näistä.

– Ainakin ostetut tilat on yleensä suurimmaksi osaksi rahoitettu ulkomaisella rahalla. En uskonut, että rahoitukseen suhtauduttaisiin täällä näin jyrkästi, koska muualla Euroopassa rahan alkuperä ei yleensä ole ollut ongelma, sanoo Jardi.

Siirtyykö moskeijahanke Vantaalle tai Espooseen?

Jardin mukaan monen vuoden projektityö ei kaadu yhteen päätökseen. Hän näkee lautakunnan päätöksessä myös hyötyjä.

– Ei tämä projekti mihinkään katoa. Nyt katsotaan, miten voidaan vastata näihin päättäjiä askarruttaviin kynnyskysymyksiin.

Jardin mukaan jää nähtäväksi muuttuuko suunnitelma esimerkiksi koon tai muun suhteen jatkosuunnittelun myötä. Joka tapauksessa eteenpäin mennään sano mummo lumessa, Jardi toteaa.

Nyt katsotaan, miten voidaan vastata näihin päättäjiä askarruttaviin kynnyskysymyksiin. Pia Jardi

Hän ei myöskään sulje pois vaihtoehtoa, että moskeija-hanke siirrettäisiin Espooseen tai Vantaalle.

– Tämä on totta kai yksi mahdollisuus. Jos Helsinki ei ole halukas tällaiseen yhteistyöhön, niin ehkä sitten joku muu. Mitään keskusteluja ei vielä olla muiden kaupunkien kanssa käyty.

Moskeijan suunnitteluvarauksesta päättää lopullisesti Helsingin kaupunginhallitus ensi maanantaina. Muslimiyhteisön toiveet eivät kuitenkaan ole korkealla sen suhteen, että hallitus päättäisi toisin kuin lautakunta.

– Kaupunginhallituksessa on samat tahot ja puolueet äänestämässä, jotka ovat näköjään tehneet ehkä yhteisen päätöksen tässä asiassa.

*Lue myös: *

Lautakunnalta Helsingissä yksimielinen ei moskeijahankkeen jatkoselvittelylle – "Rahoituksen alkuperä mietityttää"

Kuuluuko rukouskutsu Helsingissä, jos moskeija rakennetaan? Ja 9 muuta kysymystä